I Kvissel kan man i disse dage komme helt tæt på en masse modeltog. Frederikshavn modeljernbaneklub holder nemlig påske-udstilling.

Klubmedlemmerne i Frederikshavn Model Jernbane Klub viste i dag stolt deres baner og tog frem. De holder i påsken åbent hus på loftet af den gamle stationsbygning i Kvissel. Klubben har efterhånden 22 år på bagen, og de 30 medlemmer i klubben mødes hver onsdag, hvor de nørkler med sporskifter, sammenkoblinger og tro kopier af gamle nordjyske jernbanestationer. - Det jeg går meget op i det er at lave landskabet, altså lave selve landskabet og naturen rundt omkring. Så er det jo også sjovt at prøve at køre nogle tog, så man kan køre på det landskab man har lavet, siger Alexander Borch, der medlem af model-jernbaneklubben. Modeljernbaneklubbens påskeudstilling kan opleves til og med i morgen, søndag, mellem klokken 13 og 16.